България е създадена през 687 г., а е освободена от турско робство през 1921 г. Това поне твърди Айри Мурад, общински съветник от РБ и член на образователната комисия в общинския съвет в Пловдив.

38-годишният Мурад се яви на поправка на матурата по български език и литература.

По закон общински съветник може да е всеки, навършил 18 години и имащ чисто съдебно минало. А образователен ценз не се изисква.

Още по темата Айри – бившият ходжа и настоящ неграмотен общинар! 5 юли 2016 10:30 145

Айри Мурад се отказал от училище, защото заминал да работи в Германия още като тийнейджър. Върнал се и станал имам. А преди година решил и да става политик. Така станало важно и да завърши поне средно образование.

През май дошла първата матура по български език. Тогава пловдивският общински съветник бе скъсан, изкара 2,63, но пък взе зрелостния си изпит по философия с 3,13.

"Образованието е на първо място в политиката. Без образование политикът просто е слаб", каза той пред Нова тв и допълни, че в бъдеще иска да учи висше образование, което ще му даде и самочувствие.

"Без учене и работа сме каналджии и метачи", коментира той.

"Моето ниво е общински съветник, най-много депутат, ако големите в София преценят", оценява се Мурад.

Ден след поправката по български език местният политик има надежда, че ще продължи образованието си. Мурад е член на образователната комисия в местния парламент в Пловдив. И вече има цели.

"Тази година искам да предложа в Бюджет 2017, нашите хора – от малцинствата, да учим български език", заяви Айри Мурад. Друга цел пред него - след политиката да се насочи към ветеринарната медицина.